ຄົ້ນຄວ້າປັບປຸງຮ່າງກົດໝາຍ ວ່າດ້ວຍກຳລັງ ປ້ອງກັນຄວາມສະຫງົບ ປະຊາຊົນລາວ ໃຫ້ແທດເໜາະ ກັບສະພາບການໃໝ່
ຄະນະກຳມະການ ຮັບຜິດຊອບ ຄົ້ນຄວ້າປັບປຸງ ຮ່າງກົດໝາຍ ກະຊວງ ປກສ ຮ່ວມກັບກຳມາທິການກົດໝາຍ ສະພາແຫ່ງຊາດ ໄດ້ຈັດກອງປະຊຸມປຶກສາຫາລື ຄົ້ນຄວ້າ ປັບປຸງເນື້ອໃນ ແລະ ຮ່າງກົດໝາຍ ວ່າດ້ວຍກຳລັງປ້ອງກັນຄວາມສະຫງົບ ປະຊາຊົນລາວ ໃນວັນທີ 3 ມີນາ 2017 ນີ້ ໂດຍການເຂົ້າຮ່ວມຂອງ ພົຈວ ປອ ສົມຫວັງ ທຳມະສິດ ຮອງລັດຖະມົນຕີກະຊວງ ປກສ ຄະນະຊີ້ນຳການຄົ້ນຄວ້າປັບປຸງຮ່າງກົດໝາຍກະຊວງ ປກສ ແລະ ທ່ານ ບຸນພອນ ເຮືອງມະນີ ຮອງປະທານກຳມາທິການກົດໝາຍ ສະພາແຫ່ງຊາດ ພ້ອມດ້ວຍວິຊາການທີ່ກ່ຽວຂ້ອງເຂົ້າຮ່ວມ.
ເພື່ອຕອບສະໜອງກັບ ຄວາມຮຽກຮ້ອງຕ້ອງການ, ຄວາມເຕີບໃຫ່ຍຂະຫຍາຍຕົວຂອງວຽກງານ ແລະ ກຳລັງປ້ອງກັນຄວາມສະຫງົບ ໃນໄລຍະໃໝ່ ຄະນະຮັບຜິດຊອບຄົ້ນຄວ້າປັບປຸງຮ່າງກົດໝາຍ ກະຊວງ ປກສ ຈຶ່ງໄດ້ຄົ້ນຄວ້າປັບປຸງທາງດ້ານເນື້ອໃນ ແລະ ຮ່າງກົດໝາຍ ວ່າດ້ວຍກຳລັງປ້ອງກັນຄວາມສະຫງົບ ປະຊາຊົນລາວ ສະບັບປີ 2007 ເພື່ອໃຫ້ມີເນື້ອໃນຄົບຖ້ວນ, ການທັດຮັດ ແລະ ສອດຄ່ອງກັບສະພາບຄວາມເປັນຈິງ, ເຊິ່ງການຄົ້ນຄວ້າປັບປຸງໃນເທື່ອນີ້ ແມ່ນໄດ້ມີການແລກປ່ຽນຄຳເຫັນຢ່າງກົງໄປກົງມາ ກ່ຽວກັບການໃຊ້ຊັບພາສາ ແລະ ເນື້ອໃນຢູ່ໃນ 6 ມາດຕາ ທີ່ສ້າງໃໝ່ ເຊັ່ນ: ມາດຕາ 8 ທີ່ໄດ້ກຳນົດກ່ຽວກັບການປົກປ້ອງກຳລັງປ້ອງກັນຄວາມສະຫງົບ, ມາດຕາ 9 ຂອບເຂດການນຳໃຊ້ ມາດຕາ 33 ການທຽບຊັ້ນຕຳແໜ່ງຂອງນາຍຕຳຫຼວດ, ມາດຕາ 38 ຂໍ້ຫ້າມທົ່ວໄປ, ມາດຕາ 47 ເນື້ອໃນກວດກາ ແລະ ມາດຕາ 48 ຮູບການກວດກາ; ສຳລັບຮ່າງກົດໝາຍ ວ່າດ້ວຍກຳລັງປ້ອງກັນຄວາມສະຫງົບ ປະຊາຊົນລາວ ສະບັບປັບປຸງ ແມ່ນປະກອບມີ IX ພາກ VI ໜວດ ແລະ 55 ມາດຕາ ທີ່ໄດ້ກຳນົດຫຼັກການ, ລະບຽບການ, ມາດຕະການກ່ຽວກັບການຈັດຕັ້ງ ການເຄື່ອນໄຫວ, ການຄຸ້ມຄອງ, ກວດກາຂອງວຽກງານ ແລະ ກຳລັງປ້ອງກັນຄວາມສະຫງົບ; ເຊິ່ງຄາດໝາຍແມ່ນຈະນຳສະເໜີຜ່ານກອງປະຊຸມສະໄໝສາມັນເທື່ອທີ່ 3 ຂອງສະພາບແຫ່ງຊາດ ຊຸດທີ່ VIII ທີ່ຈະຈັດຂື້ນໃນໄລຍະເດືອນ ເມສາ 2017 ນີ້ ເພື່ອຄົ້ນຄວ້າ, ພິຈາລະນາຮັບຮອງເອົາ.
ຮ່າງກົດໝາຍ ສະບັບດັ່ງກ່າວນີ້ ນອກຈາກຈະມີການປັບປຸງ ໃຫ້ແທດເໜາະກັບສະພາບຄວາມເປັນຈິງແລ້ວ ຍັງຈະເປັນບ່ອນອີງທີ່ສຳຄັນໃຫ້ແກ່ກຳລັງປ້ອງກັນຄວາມສະຫງົບ ໃນການປະຕິບັດໜ້າທີ່, ສິດ, ພັນທະ ແລະ ຄວາມຮັບຜິດຊອບຕາມກົດໝາຍ.